ក្រុមត្រួត​ពិនិត្យថា ​គ្រាប់មីន​កែច្នៃ​និង​សំណល់​គ្រាប់​ផ្ទុះ​​ពី​សង្គ្រាម​កំពុង​សម្លាប់​និង​ធ្វើ​ឲ្យ​ជន​ស៊ីវិល​ពិការ
ក្រុម​ត្រួតពិនិត្យ​គ្រាប់មីន​រាយការណ៍​ថា​ គ្រាប់មីន​បាន​ធ្វើឲ្យ​មាន​ជនស៊ីវិល​ស្លាប់​និង​រងរបួស​ជាង​៥៥០០​នាក់​កាលពី​ឆ្នាំមុន​នៅ​ក្នុងបណ្តា​ប្រទេស​ដែល​មាន​ជម្លោះ។
ទីក្រុងហ្សឺណែវ ប្រទេសស្វីស — ទោះបីជាមានឧបសគ្គបន្តិចបន្តួច អ្នកនិពន្ធនៃរបាយការណ៍របស់ក្រុមស្រាវជ្រាវ Landmine Monitor ប្រកាសពីភាពជោគជ័យដែលកំពុងបន្តរបស់សន្ធិសញ្ញាគ្រាប់មីនឆ្នាំ១៩៩៩។ ពួកគេបានកត់ត្រាប្រទេសចំនួន១៦៤ ឬ៨០ភាគរយនៃប្រទេសក្នុងពិភពលោកថាបានចុះហត្ថលេខាលើសន្ធិសញ្ញាដែលហាមឃាត់ការប្រើប្រាស់ ការផលិត ការស្តុកទុក និងការជួញដូរអាវុធដ៏ប្រល័យនេះ។ ហើយស្ទើរតែទាំងអស់នៃប្រទេសចំនួន៣៣ ដែលនៅក្រៅសន្ធិសញ្ញានេះគឺអនុលោមតាមក្នុងពេលចាំបាច់។ ក្រុមស្រាវជ្រាវ The Landmine Monitor រាយការណ៍តែអំពីរដ្ឋមួយប៉ុណ្ណោះគឺប្រទេសមីយ៉ាន់ម៉ាដែលមិនមានចំណែកនៅក្នុងសន្ធិសញ្ញា ថាបានប្រើគ្រាប់មីនប្រឆាំងមនុស្សជាតិពីពាក់កណ្តាលឆ្នាំ២០១៩រហូតដល់ខែតុលាឆ្នាំ២០២០។ ប៉ុន្តែ អំឡុងពេលដូចគ្នានេះ ក្រុមស្រាវជ្រាវនេះបានរាយការណ៍ពីការប្រើប្រាស់គ្រាប់មីនដោយក្រុមឧទ្ទាមដែលបានកើនឡើងក្នុងប្រទេសមួយចំនួន។ របាយការណ៍នោះបានលើកឡើងថា ច្រើនជាងពាក់កណ្តាលនៃជនស៊ីវិលជាង៥៥៥០នាក់ដែលបានស្លាប់និងរបួស គឺដោយសារគ្រាប់មីនកែច្នៃដែលត្រូវបានកត់ត្រាកាលពីឆ្នាំមុនក្នុងប្រទេសកំពុងមានជម្លោះដូចជាអាហ្វហ្គានីស្ថាន កូឡុំប៊ី អ៊ីរ៉ាក់ ម៉ាលី នីហ្សេ អ៊ុយក្រែន និងយេម៉ែន។ របាយការណ៍នោះបន្ថែមថាជនស៊ីវិលដែលបានស្លាប់និងរបួសជិតពាក់កណ្តាលគឺជាកុមារ។ លោក Loren Persi មេដឹកនាំក្រុមស្រាវជ្រាវ Landmine Monitor ប្រាប់ VOA ថា ក្នុងចំណោមអ្នកស្លាប់និងរបួស៥៥៥០នាក់មាន២២០០នាក់ស្លាប់និង៣៣៥៧របួស។ លោក Persi ថ្លែងថា៖ «សមាមាត្ររវាងមនុស្សស្លាប់និងរបួសបង្ហាញយ៉ាងច្បាស់ថា មានមនុស្សស្លាប់និងរបួសជាច្រើននាក់ទៀត ហើយមនុស្សដែលរងរបួសដោយសារគ្រាប់មីននិងគ្រាប់ផ្ទុះសល់ពីសង្គ្រាមគឺមិនត្រូវបានគេកត់ត្រាគ្រប់គ្រាន់ក្នុងប្រទេសជាច្រើនដែលមានជម្លោះ»។ តាំងពីសន្ធិសញ្ញាបានចូលជាធរមាន ក្រុមស្រាវជ្រាវ Landmine Monitor រាយការណ៍ ថា ប្រទេសហត្ថលេខីបានកំទេចគ្រាប់មីនដែលបានស្តុកទុកចំនួន៥៥លាន រួមទាំង២៦៩.០០០កាលពីឆ្នាំមុន។ របាយការណ៍បានបន្តថាដំណើរការកំពុងត្រូវបានធ្វើក្នុងការឈូសឆាយតំបន់ដែលមានគ្រាប់មីន។ ក្រុមស្រាវជ្រាវនេះបានដាក់ប្រទេសចំនួន១២ក្នុងបញ្ជីអ្នកផលិតគ្រាប់មីន ប៉ុន្តែរាយការណ៍តែប៉ុន្មានប៉ុណ្ណោះដែលកំពុងផលិតមីនយ៉ាងសកម្ម។ នាយកអង្គការឃ្លាំមើលសិទ្ធិមនុស្សទទួលបន្ទុកផ្នែកសព្វាវុធលោក Stephen Goose និយាយថា ការសម្រេចចិត្តមួយដោយរដ្ឋបាលរបស់លោក Trump ដើម្បីផ្លាស់ប្តូរគោលនយោបាយរបស់រដ្ឋបាលលោក Obama ក្នុងការបញ្ចប់ផលិតកម្មគ្រាប់មីនគឺជាឧបសគ្គដ៏ធំមួយក្នុងការសម្រេចឲ្យបាននូវគោលដៅ ពិភពលោកដែលគ្មានគ្រាប់មីន។ លោក Goose ថ្លែងថា៖«សហរដ្ឋអាមេរិកនៅក្នុងជំហបច្ចុប្បន្នកំពុងប្រកាសខ្លួនឯងថាមានសិទ្ធិក្នុងការផលិតអាវុធម្តងទៀតតាមចិត្តរបស់ខ្លួន ជួញដូរអាវុធតាមចិត្ត និងប្រើប្រាស់វានៅទីណាក៏បានក្នុងពិភពលោក»។ នៅពេលដែលអាមេរិកប្រកាសពីការផ្លាស់ប្តូរកាលពីខែមករា រដ្ឋបាលលោក Trump បាននិយាយថា ការរឹតបន្តឹងអាចបណ្តាលឲ្យកងកម្លាំងអាមេរិក«មានគុណវិបត្តិធ្ងន់ធ្ងរអំឡុងពេលមានជម្លោះប្រឆាំងនឹងខ្មាំងសត្រូវរបស់យើង»។ លោកGoose និយាយថា លោករីករាយដែលលោក Joe Biden កាលពីខែកុម្ភៈក្នុងពេលលោកជាបេក្ខជនប្រធានាធិបតីបានប្រកាសថា លោកនឹងប្តូរគោលនយោបាយលោក Trump ត្រឡប់មកវិញបើសិនជាលោកជាប់ឆ្នោត។ លោក Goose និយាយថា សកម្មជនកំពុងសង្ឃឹមថា សហរដ្ឋអាមេរិកនឹងចូលរួមជាមួយប្រទេសដែលគាំទ្រការហាមប្រាមអាវុធមួយនេះម្តងទៀត៕